Source: https://www.vkmk.sk/doplnovanie-a-evidencia-kf.html
Timestamp: 2019-01-18 02:10:48+00:00
Document Index: 12394252

Matched Legal Cases: ['§ 9', 'čl. 2', '§ 13', '§ 2', '§ 14', '§ 2', '§ 2', '§ 14', '§ 4', '§ 14']

> KNIŽNICIAM > Doplňovanie a evidencia KF
Dohody o dopĺňaní knižničného fondu môžu obecné úrady uzatvárať s VKMK aj počas roka
Verejná knižnica Mikuláša Kováča v Banskej Bystrici (ďalej VKMK) podľa § 9, ods. 5, písm. g) zákona NR SR č. 126/2015 Z.z. (Knižničný zákon) a čl. 2, ods. 2 Zriaďovacej listiny VKMK z 1.4.2002 vydanej Banskobystrickým samosprávnym krajom, plní naďalej funkciu regionálnej knižnice v územnom obvode okresov Banská Bystrica a Brezno.
Jednou z regionálnych úloh je aj dopĺňanie knižničných fondov obecných knižníc na základe zmluvných vzťahov (dohôd).
Ak sa obecný úrad a obecná knižnica rozhodnú pre dopĺňanie knižničného fondu prostredníctvom VKMK :
obecný úrad zašle do VKMK vyplnenú a starostkou/starostom podpísanú Dohodu o zabezpečení dopĺňania knižničného fondu s uvedením IČO a číslom účtu vo finančnom ústave.
VKMK po obdržaní dohody priebežne zabezpečí výber vhodných titulov kníh v kníhkupectvách podľa ponúkaných cien a zliav (do výšky sumy stanovenej obecným úradom na rok) ako aj kontrolu ich dodávky.
obecný úrad po obdržaní originálu faktúry za knihy od príslušného kníhkupectva ju v lehote splatnosti uhradí zo svojho účtu na účet predajne. Faktúra bude overená pracovníčkou VKMK a opatrená pečiatkou VKMK na znak toho, že je vecne v poriadku a uvedené knihy budú skutočne dodané do obecnej knižnice.
VKMK po uhradení faktúry obecným úradom vybrané knihy s kópiou faktúry dopraví do obecnej knižnice (za túto činnosť si VKMK nenárokuje žiadne poplatky, celá suma určená obecným úradom sa použije na nákup kníh). Kópia faktúry nahrádza dodací list a slúži knihovníčke obecnej knižnice ako podklad na zistenie ceny knihy potrebnej pri zápise do prírastkového zoznamu.
Dopĺňanie knižničného fondu prostredníctvom VKMK má pre obecnú knižnicu a obecný úrad napr. tieto výhody :
rozpočtované finančné prostriedky na nákup kníh ostávajú na účte obecného úradu, čerpajú sa len priebežne na základe vystavených faktúr
knihovníčka/knihovník obecnej knižnice nemusí absolvovať cesty mimo obce do kníhkupectiev, výber, donášku zakúpených kníh z predajne do knižnice, pričom má možnosť ovplyvniť obsahový výber titulov u metodičky VKMK
obecná knižnica dostane zakúpené knihy lacnejšie o rabat, ktorý kníhkupectvá poskytujú VKMK a spolu s knižnými, príp. aj katalogizačnými lístkami.
V prípade záujmu o dopĺňanie knižničného fondu uvedeným spôsobom, zašlite potvrdené Dohody na adresu VKMK.
Kontakt : Silvia Čorbová, tel: 048 - 4153784, metodika@vkmk.sk
Formulár dohody o dopĺňaní knižničného fondu si môžete stiahnuť na konci článku.
Spôsob vedenia odbornej evidencie, vyraďovanie a revíziu knižničného fondu v knižniciach rieši Zákon č. 126/2015 Z.z. o knižniciach, ktorý nadobudol účinnosť 1. júla 2015. a Vyhláška MK SR č. 201/2016, ktorou sa ustanovujú podrobnosti o spôsobe vedenia odbornej evidencie knižničných dokumentov a o revízii a vyraďovaní knižničného fondu v knižniciach.
O evidencii ( § 13 ):
Základnú odbornú evidenciu tvorí prírastkový zoznam a zoznam úbytkov ( zoznam vyradených kníh).
• Prírastkový zoznam - obsahuje základné identifikačné údaje o nadobudnutej knižničnej jednotke, ktoré zákon vymenúva.
• Zoznam úbytkov - taktiež obsahuje základné identifikačné údaje, ale o vyradenej knižničnej jednotke.
Knižnica odborne eviduje knižničný fond spravidla v jednom prírastkovom zozname a v jednom zozname úbytkov. Ak má knižnica viac prírastkových zoznamov a zoznamov úbytkov, vedie ich zoznam. Odborná evidencia sa vedie v tlačenej alebo elektronickej forme.
Prírastkový zoznam a zoznam úbytkov sú súčasťou knižničného fondu. Prírastkový zoznam a zoznam úbytkov sa trvalo uchovávajú v knižnici po celý čas jej existencie. Po zániku knižnice sa prírastkové zoznamy a zoznamy úbytkov uložia u zriaďovateľa, ktorý s nimi naloží podľa registratúrneho poriadku.
Podkladom pre základnú odbornú evidenciu je:
c) doklad o revízii (Vyhláška MK SR č. 201/2016, § 2, ods. 10). .
O vyraďovaní ( § 14 ):
Predmetom vyraďovania je knižničná jednotka, ktorá nezodpovedá odbornej špecializácii knižnice, je multiplikátom prípadne duplikátom knižničnej jednotky, je z obsahovej stránky zastaraná, je poškodená alebo stratená (ods. 5). Podkladom na vyradenie je zoznam knižničných jednotiek navrhnutých na vyradenie s uvedením dôvodu vyradenia. Návrh na vyradenie vypracujú a podpíšu členovia vyraďovacej komisie .
Zoznam úbytkov a zoznam vyradených knižničných dokumentov sa odsúhlasuje podpisom štatutárneho orgánu alebo inej osoby písomne poverenej štatutárnym orgánom (Vyhláška MK SR č. 201/2016, § 2, ods. 7).
Vyradená knižničná jednotka sa odpisuje záznamom v zozname úbytkov a záznamom v prírastkovom zozname. Podľa potreby knižnice sa vyradenie knižničného dokumentu vyznačí v prírastkovom zozname s uvedením poradového čísla zo zoznamu úbytkov (Vyhláška MK SR č. 201/2016, § 2, ods. 8).
Knižnica je povinná vyradený knižničný dokument podľa odseku 5 písm. a) (duplikáty, multiplikáty, zastarané knižničné dokumenty) ponúknuť iným knižniciam – prednostné právo na získanie vyradených knižničných dokumentov majú knižnice, ktoré uchovávajú konzervačný fond a ktoré sú právnickou osobou určené podľa osobitného predpisu (ods. 6). Knižnice, ktoré majú prednostné právo sú: Slovenská národná knižnica v Martine a Univerzitná knižnica v Bratislave. Ak tieto knižnice neprejavia záujem o vyradené knižničné jednotky, môžu byť ponúknuté iným knižniciam formou výmeny alebo bezodplatným prevodom. V prípade, že sa oslovené knižnice nevyjadrili do 15 dní, môžeme s vyradenými knižničnými jednotkami naložiť v zmysle zákona č. 302/2001 Z. z. o samospráve vyšších územných celkov a zákona č. 446/2001 o majetku vyšších územných celkov. Vyradenú literatúru ponúkneme na predaj do antikvariátu alebo individuálnym záujemcom. Dokumenty, ktoré nemajú nijakú kultúrnu hodnotu alebo mali obmedzenú dobu platnosti, môžeme odovzdať priamo do zberu. O naložení s vyradenými knižničnými jednotkami musíme mať príslušné doklady (zmluvy, príjmové doklady a podobne), ktoré uschovávame v dokladovej časti zoznamu vyraďovaných knižničných jednotiek.
O revízii ( § 14 ):
Cieľom revízie je fyzické porovnanie skutočného počtu knižničných jednotiek s evidovaným počtom knižničných jednotiek. Revíziu knižničného fondu vykonáva revízna komisia. Revízna komisia je zložená najmenej z troch členov. Predsedu a ďalších členov revíznej komisie vymenúva a odvoláva štatutárny orgán alebo iná osoba písomne poverená štatutárnym orgánom (Vyhláška MK SR č. 201/2016, § 4, ods. 2).
Podľa § 14 ods. 2 Zákona č. 126/2015 Z. z. o knižniciach sa revízia knižničného fondu uskutočňuje pravidelne. Do 50 000 zväzkov knižničných jednotiek sa uskutočňuje v úplnosti každých 5 rokov - táto povinnosť platí pre všetky verejné knižnice v regióne (okresy Banská Bystrica a Brezno) okrem VKMK.
O výsledku revízie sa vyhotovuje zápisnica, ktorú podpisujú všetci členovia revíznej komisie a ktorá je podkladom na vyradenie chýbajúcich, poškodených alebo zastaraných knižničných jednotiek z knižničného fondu a na odstránenie nedostatkov zistených revíziou.
Príkaz starostu na vykonanie revízie KF si môžete stiahnuť na konci článku.
Vzor zápisnice z revízie knižničného fondu si môžete stiahnuť na konci článku.
Príkaz starostu na vykonanie revízie
Prikaz_starostu.doc (28 kB)
Vzor zápisnice z revízie
Vzor_zap_z_rev.doc (40 kB)
Dohoda o dopĺňaní KF
DOHODA o dopĺňaní KF 2018-prázdne tlačivo.doc (28.5 kB)